Vegyesen zártak az indexek a nyugat-európai tőzsdén - ProfitLine.hu
Kezdőoldal // Hírek // Vegyesen zártak az indexek a nyugat-európai tőzsdén
Vegyesen zártak az indexek a nyugat-európai tőzsdén
Túlnyomórészt enyhe csökkenéssel fejezték be a kereskedést a vezető nyugat-európai tőzsdék irányadó indexei kedden.
A befektetők a friss gazdasági adatokat tanulmányozták, és az egyre valószínűbbnek tűnő amerikai kamatemelés várható hatásait mérlegelték.
Az előzetes adatok szerint a hatszáz legnagyobb európai vállalat teljesítményét tükröző páneurópai index, az EuroStoxx 600 0,31 százalékkal, a legnagyobb piaci tőkeértékű európai részvények FTSE Eurofirst 300 indexe 0,32 százalékkal, az euróövezeti gyűjtőindexei közül pedig az EuroStoxx50 0,21 százalékkal csökkent. Londonban 0,16 százalékkal, Párizsban pedig 0,35 százalékkal esett a vezető index értéke, míg Frankfurtban 0,06 százalékkal, Milánóban pedig 0,03 százalékkal nőtt az irányadó mutató.
A nyugat-európai tőzsdezárás után a Dow Jones ipari átlag (DJIA) 0,12 százalékos, az S&P 500-as 0,26 százalékos, a Nasdaq-piac összetett mutatója pedig 0,13 százalékos mínuszban állt.
A nemzetközi devizapiacon egy euróért 1,0575 dollárt adtak kora este, 0,07 százalékkal gyengült a közös európai fizetőeszköz.
Az arany unciánkénti ára áprilisi szállításra 0,66 százalékkal, 1217,45 dollárra esett a New York-i árupiacon.
A globális kereskedelem szempontjából legjelentősebb két nyersolajkeverék, a Brent és a WTI ára enyhén emelkedik. Az északi-tengeri Brent májusi szállításra hordónként (159 liter) 56,02 dollárba került, 1 centtel, 0,02 százalékkal drágult az Intercontinental Exchange (ICE) londoni jegyzésében. A New York-i árupiac elektronikus jegyzésében a nyugati féltekén irányadó West Texas Intermediate amerikai könnyűolajfajta ára áprilisi szállításra hordónként 8 centtel, 0,15 százalékkal, 53,28 dollárra nőtt.